Thomas Jensen (S), 2012-11-27:
Tak, formand.
Man skal ikke blive syg af at gå på arbejde, så enkelt er det.
Fra politisk hold skal vi understøtte, at danske arbejdspladser har de rette redskaber til at sikre gode fysiske og psykiske arbejdsmiljøer, og er skaden sket, skal vi fastholde folk og give dem, der kan, en vej tilbage til arbejdsfællesskabet.
Dette lovforslag er en del af finanslovaftalen for 2012, og det foreslås at indføre en arbejdsskadeafgift.
Arbejdsskadeafgiften har to formål.
Den skal give de enkelte arbejdsgivere et økonomisk incitament til at forbedre arbejdsmiljøet og forebygge arbejdsskader.
Den er samtidig med til at finansiere finansloven for 2012, der skaber arbejdspladser, styrker uddannelse og styrker forebyggelse.
Lovforslaget er en del af regeringens samlede indsats på mange fronter for et bedre arbejdsmiljø på arbejdspladserne, og det gør, at vi investerer i mennesker på kanten af arbejdsmarkedet.
Vi ligestiller f.eks. psykiske og fysiske arbejdsulykker og erhvervssygdomme.
Vi styrker Arbejdstilsynets kontrol og tilsyn med de udenlandske virksomheder i Danmark, så vi sikrer, at de lever op til de danske arbejdsmiljøregler.
Vi fjerner VK-regeringens besparelser på sundhedsfremme.
Vi igangsætter et flerårigt projekt, der forbedrer arbejdsmiljøet ved at inddrage medarbejderne.
Vi fører VK-regeringens besparelser vedrørende Fonden for Forebyggelse og Fastholdelse tilbage til forebyggelsesindsatsen, og vi målretter midlerne i Fonden for Forebyggelse og Fastholdelse, så de i kraft af øget tilsyn og rådgivning sikrer et nyt markant fokus på at forebygge nedslidning.
Og så skaber vi op til 13.500 ekstra fleksjob med en fleksjobbonus til de ansvarlige virksomheder.
Lovforslaget er derfor ikke et enkeltstående tiltag, men et blandt mange, som skal sikre en øget indsats for et bedre arbejdsmiljø på de danske arbejdspladser.
Konkret foreslår vi, at arbejdsskadeafgiften bliver opkrævet på to grundlag, men med to separate afgiftssatser for at ligestille erhvervssygdomme og ulykker.
For det første opkræves afgiften på grundlag af de bidrag, som de forsikringspligtige og frivilligt sikrede betaler for erhvervssygdomssikringen, og det er med en afgiftssats på 17 pct. af de indbetalte bidrag til Arbejdsmarkedets Erhvervssygdomssikring.
For det andet opkræves afgiften på grundlag af de arbejdsulykkeserstatninger, som er tilkendt af Arbejdsskadestyrelsen med en afgiftssats på 12 pct. af de tilkendte arbejdsulykkeserstatninger.
Og efter anbefaling fra arbejdsmarkedets parter bliver Arbejdsmarkedets Erhvervssygdomssikring den afgiftspligtige.
Arbejdsmarkedets Erhvervssygdomssikring forudsættes så at søge dækning for afgiften hos de sikringspligtige arbejdsgivere og de frivilligt forsikrede ved at forhøje de lovpligtige bidrag til Arbejdsmarkedets Erhvervssygdomssikring.
Afgiften vil derfor blive hentet hjem fra virksomhederne i de branchegrupper, som arbejdsskadeerstatningerne vedrører, og vil blive fordelt forholdsmæssigt efter der, hvor erstatningerne er tilkendt.
Branchegrupper med mange eller dyre arbejdsskader vil derfor blive belastet hårdere af afgiften end brancher med få skader.
Udgifterne kan altså minimeres, hvis virksomhederne minimerer risikoen for og forekomsten af arbejdsulykker og erhvervssygdomme.
Afgiften har været udsat for en del kritik, som det også fremgår af høringssvarene.
Afgiften skulle således ikke skabe et godt nok incitament til at forbedre arbejdsmiljøet, og der skulle også mangle en belønning til de arbejdsgivere, der forbedrer arbejdsmiljøet og forebygger arbejdsulykker og -skader.
Det er måske ikke den mest elegante udformning af afgiften, men den lever dog op til de to formål, nemlig princippet om, at brancher med de største udgifter til ulykker og sygdomme rammes hårdest, og på ubureaukratisk vis giver lovforslaget den enkelte arbejdsgiver et vist økonomisk incitament til at forbedre arbejdsmiljøet og forebygge arbejdsskader og erhvervssygdomme.
Endelig finansierer lovforslaget tiltag i finansloven for 2012, der styrker forebyggelse og skaber nye arbejdspladser.
Og det er vel egentlig ikke så ringe endda.
Det er vigtigt at bemærke, at det yderligere er hensigten at nedsætte et udvalg, der involverer arbejdsmarkedets parter, som skal se på øvrige muligheder for økonomiske incitamenter, der kan forebygge arbejdsskader og sygdomme. Afsluttende vil jeg sige, at for regeringen er det afgørende, at vi med en stærk indsats forebygger nedslidning og fastholder folk på arbejdsmarkedet. Dette forslag er et blandt mange tiltag, som skal trække i den retning. Socialdemokraterne støtter forslaget.